
Pašvaldības un Pārtikas un veterinārā dienesta sadarbība mājas (istabas) dzīvnieku labturības prasību ievērošanā
Izdoti saskaņā ar Dzīvnieku aizsardzības likuma 16.1 panta 6. punktu
· 1. Noteikumi nosaka gadījumus, kad pašvaldība mājas (istabas) dzīvnieku labturības prasību ievērošanas kontrolē iesaista Pārtikas un veterināro dienestu (turpmāk – dienests), un tās kārtību.
· 2. Pašvaldība mājas (istabas) dzīvnieku labturības prasību ievērošanas kontrolē iesaista dienestu, ja pašvaldībai nepieciešams veterinārmedicīnas speciālista izvērtējums labturības, tostarp veterinārmedicīnas, jomā.
· 3. Pašvaldības darbinieks šo noteikumu 2. punktā minētajā situācijā pa telefonu vai rakstveidā informē dienesta atbilstošo teritoriālo struktūrvienību, sniedzot vismaz šādu informāciju:
· 3.1. par dzīvnieka atrašanās vietu – adresi, koordinātas vai citu identificējošu aprakstu;
· 3.2. kontaktinformāciju turpmākai saziņai ar informācijas sniedzēju;
· 3.3. konstatēto apstākļu aprakstu, tostarp par iespējamiem labturības pārkāpumiem vai veselības apdraudējuma pazīmēm;
· 3.4. informāciju par dzīvnieka īpašnieku vai turētāju, ja tāda ir pieejama;
· 3.5. dokumentārus pierādījumus, piemēram, fotogrāfijas, videomateriālus, liecības, ja tie ir pieejami.
· 4. Dienests, saņēmis informāciju par šo noteikumu 2. punktā minēto situāciju, savas kompetences jomā izvērtē lietas apstākļus, sniedz atzinumu par īstenotajām darbībām un ne vēlāk kā 10 darbdienu laikā rakstveidā informē konkrēto pašvaldību.
· 5. Pašvaldība sadarbojas ar to dienesta teritoriālo struktūrvienību, kuras darbības teritorijā ietilpst konkrētās pašvaldības administratīvā teritorija.

